Odbor podržava punu normalizaciju i pobošljanje odnosa između Republike Srbije i Bosne i Hercegovine, kao i uspostavljanje prijateljske i dobrosusedske saradnje;

Odbor podržava nastojanja Bosne i Hercegovine da postane punopravna članica Evropske unije i očekuje da će to doprineti istinskoj ravnopravnosti tri konstitutivna naroda i dva entiteta u BiH;

Odbor očekuje da međunarodne organizacije, pre svega instuticije Evropske unije, tokom ovog procesa pojačano nadziru poštovanje ličnih i kolektivnih prava pripadnika tri konstitutivna naroda, zasnovanim na propisima Bosne i Hercegovine i međunarodnim dokumentima i da neće dozvoliti majorizaciju jednog naroda nad drugim, po bilo kojem osnovu;

Odbor ukazuje da je položaj srpskog naroda u Federaciji BiH izuzetno težak i da su Srbi po mnogim osnovima dovedeni u neravnopravan položaj. To se posebno ogleda u sledećim oblastima;

- Broj Srba koji žive na teritoriji Federacije BiH, prema svim raspoloživim podacima, nekoliko puta je manji od broja koji je utvrđen popisom stanovništva 1991. godine;

- Srbe se uopšte ne vraćaju, ili u veoma malom broju vraćaju na velikom delu teritorije Federacije BiH, posebno u velike gradove, jer im nije omogućen održiv povratak suočavaju se s diskriminacijom i ugrožavanjem bezbednosti;

- Vlasti Federacije BiH izdvajaju nedovoljna sredstva za obnovu u ratu uništenih kuća i stanova srpskog stanovništva, čime se onemogućava njihov povratak u svoje domove;

- Izražena je institucionalna diskriminacija Srba prilikom zapošljavanja, kako u organima državne uprave i lokalne samouprave, tako i u javnim i privatnim preduzećima;

- Iako po zakonima imaju pravo, Srbi nisu na adekvatan način predstavljeni u organima i institucijama vlasti Federacije BiH, od lokalne, preko regionalne, do entitetske. Eklatantan primer za to je da Srbi nemaju nijednog predstavnika u Predstavničkom domu Parlamenta;

- Srbi nemaju pravo na školovanje na svojem maternjem jeziku, a ovaj problem je posebno izražen u opštinama zapadnog dela Federacije BiH - Drvaru, Glamoču, Bosanskom Grahovu i Bosanskom Petrovcu;

- Korišćenje ćiriličkog pisma u javnoj upotrebi praktično ne postoji na teritoriji Federacije BiH;

-Sporo se ili uopšte ne obnavljaju hramovi Srpske pravoslavne crkve i sporo se odvija proces vraćanja oduzete imovine SPC;

- Entiteski simboli Federacije BiH ne sadrže nijedan elemenat srpskog naroda;

- Loš ekonomski položaj opština u zapadnom delu F BiH posledica je i odsustva ulaganja entitetskih i regionalnih vlasti u privredu i infrastrukturu ovih krajeva, što rezultuje velikom nezaposlenošću, niskim standardom, nevraćanjaem prognanog stanovništva i pojačanim iseljavanjem;

Odbor poziva organe Federacije BiH da omoguće pripadnicima srpske zajednice javnu upotrebu, informisanje, isticanje oznaka i natpisa, obrazovanje i vaspitanje na srpskom jeziku i ćiriličkom pismu, kao i da obezbede potrebna finansijska sredstva za rad srpskih školskih, kulturnih, prosvetnih, naučnih i privrednih organizacija;

Odbor očekuje od organa i institucija Federacije BiH garantovanje i punu primenu ustavnih i zakonskih propisa o pravima i slobodama konstitutivnih naroda, kao važnog dela osnovnih ljudskih prava i sloboda.

Odbor poziva nadležne organe vlasti u F BiH da garantuju bezbednost pripadnika srpske zajednice, otkrivanje i sankcionisanje počinilaca krivičnih dela na nacionalnoj osnovi, vraćanje oduzete imovine građanima srpske nacionalnosti i srpskim institucijama i udruženjima, isplate stare devizne štednje, obezbeđivanje materijalnih uslova za održiv povratak prognanog stanovništva u mesta njihovog prethodnog boravka, pravično rešavanje nerešenih pitanja nosilaca stanarskog prava, konvalidacije radnog staža, kao i drugih materijalno-statusnih pitanja;

Odbor sa zabrinutošću prati brojne i kontinuirane slučajeve fizičkih i verbalnih napada na pripadnike srpskog naroda u F BiH i ugrožavanje njihovih materijalnih dobara;

Odbor pruža punu podršku pripadnicima srpskog naroda u BiH da se na popisu stanovništva koji se održava od 1. do 15. oktobra 2013. godine slobodno izjasne o svojoj nacionalnoj i verskoj pripadnosti, kao i maternjem jeziku kojim govore.

Odbor poziva predstavnike srpskog naroda da budu angažovani i jedinstveni u popisivačkom procesu.

Pozivamo institucije Republike Srbije da, u skladu sa Ustavnim i zakonskim obavezama, pripadnicima srpskog naroda pruže pomoć, kako bi popis u BiH odrazio objektivnu brojnost pripadnika srpskog naroda u oba entiteta;

Odbor očekuje da organi BiH omoguće održavanje popisa stanovništva u skladu sa evropskim standardima, što podrazumeva i mogućnost slobodnog izjašnjavanja o nacionalnoj i verskoj propadnosti i maternjem jeziku, bez diskriminacije i pritisaka bilo koje vrste. Očekujemo da omoguće i srazmerno učešće pripadnika srpskog naroda u popisivačkim komisijama i drugim telima koja učestvuju u ovom procesu i transparentnost popisa stanovništva u svim njegovim fazama, do objavljivanja konačnih rezultata.

Odbor poziva Narodnu skupštinu, Vladu, Predsednika Republike, Kancelariju za saradnju sa dijasporom i Srbima u regionu i druge organe i institucije Republike Srbije da, u skladu sa Ustavom i zakonima naše države, razvijaju i unapređuju odnose matične države sa pripadnicima srpskog naroda u BiH, posebno u F BiH, da pomažu očuvanje njihovog nacionalnog, kulturnog, jezičkog i verskog identiteta, podstiču investicije iz Srbije u sredine u kojima živi srpsko stanovništvo, posebno izgradnja putne infrastrukture, a posebno puta Bosanska Krupa-Bosanski Petrovac, finansijski pomažu rad srpskih institucija, udruženja i organizacija, stvaraju uslove za održiv povratak prognanih i izbeglih Srba u mesta njihovog ranijeg prebivališta i pružaju diplomatsku i pravnu zaštitu državljanima Srbije i pripadnicima srpskog naroda u BiH, protiv kojih se vode sudski postupci zbog učešća u ratnim sukobima devedesetih godina prošlog veka na području bivše Jugoslavije.